একনাথ শিন্দে কি ফের পাল্টাবেন? দূরত্ব বাড়ছে ফডনবীশের সঙ্গে

ওয়েব ডেস্ক: মহারাষ্ট্রে (Maharashtra) মহাযুতি সরকারে মুখ্যমন্ত্রী দেবেন্দ্র ফডনবীশ (Devendra Fadnavis) বনাম উপ মুখ্যমন্ত্রী একনাথ শিন্দের (Eknath Shinde) মধ্যে দূরত্ব বাড়ছে। শিন্দের মুখ্যমন্ত্রিত্বের সময়ে চালু একটি প্রকল্পে তদন্তের নির্দেশ দিয়েছে দেবেন্দ্র ফডনবীশের সচিবালয়। সম্প্রতি শিন্দে বলেন, আমাকে হাল্কাভাবে যেন না নেওয়া হয়। এই ইশারা যার বোঝা দরকার, তিনি বুঝে নিক। এই বার্তা তিনি মহাবিকাশ আঘাড়ির উদ্ধব ঠাকরকে প্রসঙ্গে বলেছিলেন। তবু প্রশ্ন উঠতে শুরু করেছে ফডনবীশকে উদ্দেশ্য করে তিনি এই বয়ান দিয়েছেন কি না?

ফডনবীশ একটি প্রকল্পে তদন্তের আদেশ দিয়েছেন। একনাথ শিন্দের মুখ্যমন্ত্রিত্বের সময় শুরু হয় ওই প্রকল্প। প্রায় ৯০০ কোটি টাকা মূল্যের প্রকল্প। ২০২৩ সালে ফেব্রুয়ারি মাসে এই প্রকল্পের জন্য ভূমি অধিগ্রহণ শুরু হয়। শিবসেনার (উদ্ধব গোষ্ঠী) প্রাক্তন বিধায়ক সন্তোষ সামরে ওই ঘটনায় দুর্নীতির অভিযোগ তুলে সিট গঠন করে তদন্তের দাবি জানান। তিনি বলেন, আমি এই বিষয়ে মুখ্যমন্ত্রীকে চিঠি লিখি। তাতে মুখ্যমন্ত্রীর দফতর তদন্তের নির্দেশ দেয়। উদ্ধবগোষ্ঠীর নেতার এই অভিযোগ দায়েরের ঘটনায় অন্য সমীকরণের ইঙ্গিত পেতে শুরু করে রাজনৈতিক মহল।

আরও পড়ুন: দিল্লি পুরসভার ১২ হাজার চুক্তিভিত্তিক কর্মীকে স্থায়ী করার প্রতিশ্রুতি অতিশীর

তবে এই বিষয়ে একনাথ শিন্দে বলেন, আমি এটা জানব। আমার গোচরে নেই। আমি যে প্রকল্পই শুরু করেছি তা মানুষের ভালোর জন্য করা। সেসময় দেবেন্দ্র ফডনবীশ ও অজিত পাওয়ার উপ মুখ্যমন্ত্রী ছিলেন। তবে এখন একনাথ শিন্দে মহারাষ্ট্রের উপ মুখ্যমন্ত্রী হলেও ওই প্রকল্পের সঙ্গে সংশ্লিষ্ট দফতর তাঁর হাতেই রয়েছে। এই বিষয়ে শিন্দেকে বিঁধে উদ্ধব পন্থী শিবসেনা নেতা সঞ্জয় রাউত বলেন, ওঁকে কেউ হাল্কা ভাবে নেবেন না? উনি হাল্কাই। শিবসেনার কারণেই ওঁর বাজনা বাজছে। কংগ্রেসের পক্ষ থেকে বলা হচ্ছে যেভাবে শিন্দে মন্ত্রিসভার বৈঠকে যাচ্ছেন না। তাতে এটা পরিষ্কার আগামী দিনে মহারাষ্ট্রের রাজনীতিতে কিছু না কিছু হতে চলেছে। যদিও বিজেপি দাবি করেছে, এরকম কোনও সমস্যা মহাযুতির মধ্যে নেই।

দেখুন অন্য খবর:

The post একনাথ শিন্দে কি ফের পাল্টাবেন? দূরত্ব বাড়ছে ফডনবীশের সঙ্গে appeared first on KolkataTV.